**Körmend város Önkormányzata Képviselő-testülete**

**…/... (…. . ….) önkormányzati rendelete**

**a közösségi együttélés alapvető szabályairól, és ezek elmulasztásának,**

**megszegésének jogkövetkezményeiről**

*Körmend város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d./ pontjában kapott felhatalmazás alapján, az Alaptörvény 32. cikk (1) bekezdés a./ pontjában és Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva a következőket rendeli el:*

1.§

(1) A közösségi együttélés alapvető szabályai azok a szabályok, amelyeket e rendelet annak minősít.

(2) A közösségi együttélés alapvető szabályainak elmulasztásával, megszegésével kapcsolatos elsőfokú hatáskört a jegyző gyakorolja.

(3) E rendelet alkalmazása érdekében lefolytatott eljárások során a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit az e rendeletben foglalt eltérésekkel kell alkalmazni.

2. §

(1) Nem állapítható meg a közösségi együttélés alapvető szabályainak elmulasztása, megszegése, amennyiben a tevékenység vagy mulasztás szabálysértést, bűncselekményt valósít meg, továbbá magasabb szintű jogszabály közigazgatási bírság alkalmazását írja elő.

(2) A közösségi együttélés alapvető szabályainak elmulasztása, megszegése miatt indult eljárás kizárólag hivatalból lefolytatott eljárás. Nem tekinthető kérelemre indult eljárásnak abban az esetben sem, ha a hivatalbóli eljárást megalapozó bejelentést más hatóság, természetes személy, vagy jogi személy, jogi személyiséggel nem rendelkező szervezet teszi.

(3) A közösségi együttélés alapvető szabályainak elmulasztójával, megszegőjével szemben közigazgatási hatósági eljárás

 a./ a cselekmény elkövetésétől számított 90 napon belül, vagy

 b./ a jogellenes állapot észlelésétől számított 90 napon belül indítható meg.

(4) A (3) bekezdésben foglalt határidőn túl a közösségi együttélés alapvető szabályainak elmulasztójával, megszegőjével szemben eljárás nem indítható.

3. §

(1) A közösségi együttélés alapvető szabályainak elmulasztása, megszegése esetén az elkövető

 a./ ötvenezer forintig terjedő helyszíni bírsággal, vagy

 b./ százötvenezer forintig terjedő közigazgatási bírsággal sújtható.

(2) A helyszíni bírság kiszabására a közterület-felügyelők jogosultak.

(3) Ha a közösségi együttélés alapvető szabályainak elmulasztása, megszegése esetén a cselekmény összes körülményeinek mérlegelése – különös tekintettel a cselekmény súlyára, a megvalósító személyi körülményeire – alapján a közigazgatási bírság kiszabása mellőzhető, figyelmeztetés alkalmazható.

4. §

(1) A közösségi együttélés alapvető szabályainak elmulasztása, megszegése miatt kiszabott helyszíni bírságot 30 napon belül kell megfizetni postai utalványon. A kiszabott bírság határidőben történő megfizetésének elmulasztása esetén a Ket. végrehajtásra vonatkozó rendelkezéseit kell alkalmazni.

(2) A kiszabott közigazgatási bírságot a határozat jogerőre emelkedésétől számított 15 napon belül átutalással, vagy postai utalványon kell megfizetni.

5. §

Az üzemeltető köteles az üzletek nyitvatartási idejét, valamint a nyitva tartásra vonatkozó szabályokat betartani.

6. §

(1) Zöldterületen nem az arra a célra kijelölt úton gépjárművel közlekedni, gyepfelületen, parkosított vagy zöldterületen gépjárművel megállni vagy várakozni tilos.

(2) Meghatározott feladatellátás céljából mások részére fenntartott útterületen, közterületen gépjárművel vagy más közlekedési eszközzel megállni és várakozni is tilos.

7. §

Közterületet a rendeltetésétől eltérő célra kizárólag a vonatkozó hatályos önkormányzati rendeletben foglaltaknak megfelelően, az erre jogosító közterület-használati szerződés alapján, az abban foglalt célra, módon és nagyságban lehet használni.

8. §

Ebet közterületre – a kutyafuttató területeket kivéve – kivinni kizárólag pórázon szabad.

9. §

Az ingatlan tulajdonosa köteles gondoskodni az ingatlana előtti közterület, járda, járda hiányában 1 m széles területsáv, illetve ha a járda mellett zöldsáv is van, az úttestig terjedő teljes terület, továbbá a járdaszakasz melletti nyílt árok és ennek műtárgyai, továbbá tömbtelken a külön tulajdonban álló egyes épületek gyalogos megközelítésére és körüljárására szolgáló terület folyamatos tisztán tartásáról, hóeltakarításáról, síkosságmentesítéséről, a csapadékvíz zavartalan lefolyását akadályozó anyagok és más hulladékok eltávolításáról.

10.§

(1) Tilos a szeszesital bármilyen formában történő fogyasztása közterületen

a.) kereskedelmi és vendéglátó üzletek – ideértve a kizárólagosan palackozott italokat forgalmazó üzletek - , áruházak közterületre nyíló bejáratától számított 50 m-en belül, tovább

b.) rendelők, szociális és egészségügyi intézmények, közhatalmi feladatokat ellátó szervezet elhelyezésére szolgáló épületek, valamint egyházi célokat szolgáló épületek telekhatárától számított 200 m-es távolságon belül.

(2) E § alkalmazásában

a.) közterület:

aa.) az ingatlan-nyilvántartás helyrajzi szám mutatójában közterületként nyilvántartott bel- és külterületi földrészlet,

ab.) az önkormányzati tulajdonú bel- és külterületi földrészlet, illetőleg építmények (épületárkádok alatti járda, alul- és felüljárók, stb),

ac.) azon önkormányzati tulajdonú terület, amely az a.)-b.) pontban megjelölt közterületekhez közterületi jelleggel kapcsolódik (pl.: loggia alatti árkád, kapualj, ha a közforgalom céljára átadták).

b.) üzlet: rendszeresen nyitva tartó kereskedelmi, illetve vendéglátó, idegenforgalmi és szálláshely-szolgáltató értékesítőhely.

c.) szeszesital: minden alkohol tartalmú, élvezeti cikként forgalomban hozott ital, ide nem értve a gyógynövények gyógyászati rendeltetésű szeszes kivonatait, valamint az ezek felhasználásával készült készítményeket.

(3) E § rendelkezései nem terjednek ki a közterület-használati engedéllyel rendelkező

a.) vendéglátó előkertek,

b.) városi rendezvények, továbbá

c.) szeszesital kimérési engedéllyel is rendelkező rendezvények területére.

11.§

E rendelet a kihirdetése napján lép hatályba.

 Bebes István sk. Dr. Stepics Anita sk.

 polgármester jegyző

Kihirdetve:

2013. …………………………………………

**INDOKOLÁS:**

A rendeletalkotásra a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d./ pontjában kapott felhatalmazás alapján kerül sor. A tiltott magatartások lefedik a Körmenden előforduló és bírságolást igénylő tényállásokat. A rendeletalkotás során figyelmet fordítottunk arra, hogy más jogszabályokban szabályozott tényállások e helyen ne kerüljenek megismétlésre.